Document ID: 32006D0714

KOMISJONI OTSUS,
23. oktoober 2006,
millega peatatakse Hiina Rahvavabariigist pärit ferromolübdeeni impordi suhtes määrusega (EÜ) nr 215/2002 kehtestatud lõplik dumpinguvastane tollimaks
(2006/714/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi “algmäärus”), eriti selle artikli 14 lõiget 4,
olles konsulteerinud nõuandekomiteega,
ning arvestades järgmist:
A. MENETLUS
(1)
Nõukogu kehtestas 28. jaanuari 2002. aasta määrusega (EÜ) nr 215/2002 (2) lõpliku dumpinguvastase tollimaksu Hiina Rahvavabariigist (HRV) pärit ferromolübdeeni impordi suhtes, mis kuulub CN-koodi 7202 70 00 alla (vaatlusalune toode). Dumpinguvastase tollimaksu määr on 22,5 %.
(2)
Komisjonile esitati teave, et pärast esialgset uurimisperioodi (s.o 1. oktoober 1999 kuni 30. september 2000) on turutingimustes toimunud muutused, mis võivad õigustada hetkel kehtivate meetmete peatamist vastavalt algmääruse artikli 14 lõikele 4. Seejärel kontrollis komisjon, kas selline peatamine on põhjendatud.
B. PÕHJENDUS
(3)
Vastavalt algmääruse artikli 14 lõikele 4 võib dumpinguvastaseid meetmeid ühenduse huvides peatada põhjusel, et turutingimused on ajutiselt sedavõrd muutunud, et kahju taastekkimine meetme peatamise tagajärjel on vähetõenäoline, ja tingimusel, et ühenduse vastavale tootmisharule on antud võimalus märkusi esitada ja neid märkusi on ka arvesse võetud. Vastavalt artikli 14 lõikele 4 võib vaatlusalused dumpinguvastased meetmed igal ajal ennistada, kui peatamise põhjus enam ei kehti.
(4)
Euroopa Raua- ja Terasetööstuse Konföderatsioon (Eurofer) väitis vaatlusaluse toote paljude kasutajate nimel, et olukord turul on pärast esialgset uurimist muutunud. Nende väidete kohta avaldasid arvamust algse kaebuse esitajad ja teised vaatlusealuse toote valmistajad ühenduses, keda esindab ühenduse tööstusliit (Euroalliages), mispeale leidis aset vastandlike arvamuste vahetus.
(5)
Pärast meetmete lõplikku rakendamist veebruaris 2002 on import Hiinast tunduvalt vähenenud. Eurostati andmetel langes import ligikaudu 12 kilotonnilt 2001. aastal praktiliselt nullimpordini vahemikus 1. aprill 2005-31. märts 2006. Euroalliages'i andmetel on toote impordimaht kõrgem ja ulatub üle 1 kilotonni, kuna teatavad tooted, mille päritoluriigiks on deklareeritud Holland, on tegelikult valmistatud Hiinas. Isegi kui see paika peab, on impordis toimunud äärmiselt tugev langus.
(6)
Import teistest kolmandatest riikidest on tõusnud ligikaudu 2,7 kilotonnilt 10,7 kilotonnini, hüvitades nii osaliselt Hiinast pärit impordi languse. Tarbimine on kasvanud 14 %.
(7)
Ühenduse turuhinnad on tõusnud umbes 8 eurolt/kg algsel uurimisperioodil umbes 80 euroni/kg 2005. aastal a ja püsivad 2006. aastal umbes 60 eurot/kg lähedal. Sama trend on täheldatav ka teistel suurematel turgudel üle maailma.
(8)
Nagu nähtub osapoolte selgitustest, on hinnatõusu peamiseks põhjustajaks vähene särdamisvõimsus, st jääb puudu võimsusest, et muuta molübdeemikontsentraati molübdeenoksiidiks (millest omakorda saadakse ferromolübdeeni). Selle olulise teguriga saab enam-vähem seletada vaatlusaluse toote hinnatõusu ja selle tagajärjel ühenduse turul tekkinud nõudmise-pakkumise vahelist ebakõla. Esitatud andmetest nähtub, et särdamisvõimsuse nappuse probleem laheneb tõenäoliselt 2007. aastal, kui peaksid lisanduma uued särdamisrajatised.
(9)
Siiski tuleb märkida, et alates meetmete kehtestamisest on olukord ühenduse vastavas tootmisharus paranenud. Müügi- ja tootmismahud on kasvanud vastavalt 25 % ja 5 %, sektori turuosa ulatub 26 %-ni. Olukord on paranenud ka kasumi poolel. Kuigi ühenduse vastavas sektoris pole veel saavutatud esialgsel uurimisel tuvastatud 5 %-list normaalkasumitaset, on tootmisharu tõusnud 5 protsendipunkti ja muutunud tulutootvaks.
(10)
Ka HRV toodete ekspordihinnad kolmandatesse riikidesse on järginud ülalkirjeldatud tõusutrendi, lastes arvata, et meetmete peatamise korral on ebatõenäoline, et hinnad langeksid väga lühikeses perspektiivis tasemele, mis võimaldaks kahjul taas tekkida.
(11)
Pole mingit alust arvata, et meetme peatamine oleks vastuolus ühenduse huvidega.
C. JÄRELDUS
(12)
Arvestades praegust muutust turutingimustes ja eeskätt vaatlusaluse toote kõrget hinnataset ühenduse turul, mis ületab oluliselt algsel uurimisel tuvastatud kahjustava taseme, ning vaatlusaluse toote nõudmise-pakkumise väidetavat ebakõla, ollakse kokkuvõttes seisukohal, et vaatlusaluse HRVst pärit toote impordiga seotud kahju taastekkimine pärast meetmete peatamist on ebatõenäoline. Seepärast tehakse ettepanek peatada praegu kehtivad meetmed üheksaks kuuks kooskõlas algmääruse artikli 14 lõikega 4.
(13)
Komisjon teavitas vastavalt algmääruse artikli 14 lõikele 4 ühenduse tootmisharu oma kavatsusest peatada kehtivad dumpinguvastased meetmed. Ühenduse tootmisharule on antud võimalus märkusi esitada. Ühenduse tootmisharu ei avaldanud vastuseisu kehtivate dumpinguvastaste meetmete peatamisele.
(14)
Seepärast on komisjon seisukohal, et kõik nõuded vaatlusalusele tootele kehtestatud dumpinguvastase tollimaksu peatamiseks on täidetud kooskõlas algmääruse artikli 14 lõikega 4. Eelnevast tulenevalt peatatakse määrusega (EÜ) nr 215/2002 kehtestatud dumpinguvastane tollimaks üheksaks kuuks.
(15)
Komisjon jätkab vaatlusaluse toote impordi ja hindade arengu jälgimist. Kui peaks tekkima olukord, et vaatlusaluse HRVst pärit toote dumpinguhindadega impordi mahud suurenevad ja põhjustavad kahju ühenduse vastavale tootmisharule, ennistab komisjon dumpinguvastase tollimaksu, tühistades käesoleva peatamise,
ON VASTU VÕTNUD KÄESOLEVA OTSUSE:
Artikkel 1
Käesolevaga peatatakse üheksaks kuuks lõplik dumpinguvastane tollimaks, mis kehtestati nõukogu määrusega (EÜ) nr 215/2002 Hiina Rahvavabariigist pärit ferromolübdeeni impordi suhtes, mis kuulub CN-koodi 7202 70 00 alla.
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 23. oktoober 2006

Labels: 18
3
4
1